-1 Les cooperatives són societats que, amb plena autonomia i sota els principis de lliure adhesió i de baixa voluntària, amb capital variable i estructura i gestió democràtiques, associen persones naturals o jurídiques que tenen interessos o necessitats sòcio-econòmiques comuns, que es proposen millorar la situació econòmica i social de llurs components i de l'entorn comunitari on es mouen, desenvolupant una activitat empresarial de base col·lectiva, en la qual el servei mutu i l'aportació pecuniària de tots els membres permetin de complir una funció que tendeixi a millorar les relacions humanes i a posar els interessos col·lectius per damunt de tota idea de benefici particular.
-2 Pot ésser objecte de la societat cooperativa qualsevol activitat econòmica o social.
-3 Les cooperatives s'han d'ajustar als principis següents:
a) No poden dependre de cap organització política, religiosa o sindical.
b) Han de respectar la igualtat de drets i d'obligacions de tots els socis; en aquest sentit, cap funció directiva no pot estar vinculada a una persona o una entitat determinades, no hi poden haver participacions preferents ni parts de fundador i no es pot donar cap mena de combinació tendent a assegurar privilegis o avantatges especials a determinades persones.
Els actes o acords que contravinguin a aquesta disposició són nuls.
c) La distribució dels excedents ha d'ésser proporcional a la participació de cada associat en les operacions socials.
d) L'interès de les aportacions socials, si s'acorda d'establir-ne, ha d'ésser limitat.
e) L'establiment de relacions intercooperatives és necessari per a la consolidació i el desenvolupament de les cooperatives i del moviment cooperatiu.
f) La formació i la promoció cooperatives han d'ésser sempre un objectiu bàsic de la societat cooperativa.
-4 Aquests principis s'han d'aplicar de conformitat amb el que estableix aquesta Llei.
S'entén per societat cooperativa, als efectes d'aquesta Llei, l'associació de persones naturals i/o jurídiques que es proposen de millorar la situació econòmica i social dels seus components i la de l'entorn social on es mouen, exercitant una empresa de base col·lectiva en la qual el servei mutu i la col·laboració pecuniària de tots els membres permetin de complir una funció que tendeixi a millorar les relacions humanes i a posar els interessos col·lectius per damunt de tota idea de benefici particular.
L'actuació de les cooperatives s'ha d'ajustar als principis següents:
Primer: Ésser regides amb plena autonomia, dins els termes legislats, d'acord amb el que disposen els Estatuts socials i els acords de l'Assemblea General, i estar lliures de tota dependència d'organitzacions polítiques, religioses o sindicals.
Segon: Lliure adhesió i baixa voluntària dels socis, sense que se'n pugui impedir l'admissió, ni estatutàriament ni de fet, per motius polítics o sindicals o per raó de naixença, raça, sexe, religió, opinió o qualsevol altra condició o circumstància personal o social.
Tercer: Igualtat del dret de vot per a tots els socis.
Quart: Igualtat de drets i d'obligacions per a tots els socis, sense atribució d'avantatges polítics ni econòmics.
Cap funció directiva, doncs, no ha d'estar vinculada a una persona o entitat determinada.
No hi pot haver tampoc participacions preferents ni parts de fundador, ni cap mena de combinació que tendeixi a assegurar privilegis o avantatges especials a determinades persones, i, doncs, és nul tot acte o acord contrari a aquesta disposició.
Cinquè: La distribució dels excedents s'establirà proporcionalment a la participació de cada associat en les operacions socials.
Sisè: L'interès de les aportacions socials, si s'acorda d'establir-ne, serà limitat.
Setè: L'establiment de relacions intercooperatives és necessari per a la consolidació i el desenvolupament de les cooperatives.
Vuitè: La formació i la promoció cooperativa són sempre un objectiu bàsic de la societat cooperativa.